D. Lipšic, podpredseda vlády a minister spravodlivosti SR: (2003-05-20):
Okrem toho návrh novely zákona spresňuje požiadavky na dosiahnuté vysokoškolské vzdelanie a zavádza centrálny register listín, o čom si myslím, že je obrovská úloha, s ktorou sa notári začali pasovať od januára tohto roku, keď sa zaviedli viaceré centrálne registre. Myslím, že to bol obrovský krok správnym smerom a dnes mnohé veci, napr. register záložných práv k hnuteľným veciam a jeho právna úprava v našom právnom poriadku je vzorom pre mnohé krajiny. Ja som tomu úprimne rád. Navrhovaná právna úprava nebude mať dopad na štátny rozpočet, rozpočty obcí alebo rozpočty vyšších územných celkov. Vážené pani poslankyne, vážení páni poslanci, dovoľujem si vás požiadať o podporu návrhu novely a posunutie návrhu novely do druhého čítania. Ďakujem. Z. Martináková, podpredsedníčka NR SR: Ďakujem, pán minister. Slovo má spravodajca, ktorého určil gestorský, ústavnoprávny výbor, pán poslanec Alexej Ivanko. A. Ivanko, poslanec: Ďakujem za slovo. Vážená pani predsedajúca, vážený pán minister, vážené kolegyne, vážení kolegovia, Ústavnoprávny výbor Národnej rady svojím uznesením z 12. mája 2003 ma určil za spravodajcu k vládnemu návrhu zákona, ktorým sa mení a dopĺňa zákon Slovenskej národnej rady č. 323/1992 Zb. o notároch a notárskej činnosti (Notársky poriadok) v znení neskorších predpisov (tlač 228).V súlade s § 73 ods. 1 zákona o rokovacom poriadku podávam v prvom čítaní spravodajskú informáciu. Návrh zákona obsahuje z formálnoprávnej stránky všetky náležitosti uvedené v § 67 a v § 68 zákona Národnej rady o rokovacom poriadku v znení neskorších predpisov, ako i náležitosti určené v legislatívnych pravidlách. Zo znenia vládneho návrhu zákona je zrejmý účel navrhovanej úpravy. Všeobecná časť dôvodovej správy obsahuje informáciu o súlade návrhu zákona s Ústavou Slovenskej republiky, o súvislostiach s inými zákonmi a medzinárodnými zmluvami, o zhodnotení súčasného stavu, o dôvode potreby novej právnej úpravy, o hospodárskom a finančnom dopade a vplyve na štátny rozpočet, ako aj o finančnom dosahu na rozpočet obcí a rozpočet vyšších územných celkov a o vplyve na zamestnanosť. Osobitná časť dôvodovej správy obsahuje odôvodnenie jednotlivých ustanovení. Vládny návrh zákona obsahuje doložku zlučiteľnosti s právom Európskej únie a s právom Európskych spoločenstiev, z ktorej vyplýva, že v práve Európskej únie a v práve Európskych spoločenstiev nie je problematika návrhu zákona upravená. Tiež nepatrí medzi prioritné oblasti aproximácie práva. Ťažisko úpravy spočíva najmä v zavedení definície bezúhonnosti notárov a notárskych koncipientov, upresnení požiadaviek na dosiahnuté vysokoškolské vzdelanie a zavedenie inštitútu krížového zákazu výkonu právnického povolania a centrálneho registra listín. Vychádzajúc z oprávnení, ktoré pre mňa ako spravodajcu vyplývajú z § 73 zákona o rokovacom poriadku, odporúčam, aby sa Národná rada uzniesla, že podľa § 73 ods. 3 písm. c) rokovacieho poriadku odporučí uvedený vládny návrh zákona prerokovať v druhom čítaní. V súlade s rozhodnutím predsedu Národnej rady č. 217 z 5. mája 2003 podľa § 71 rokovacieho poriadku navrhujem, aby vládny návrh zákona prerokovali ústavnoprávny výbor a Výbor Národnej rady pre ľudské práva, národnosti a postavenie žien. Za gestorský výbor navrhujem Ústavnoprávny výbor Národnej rady. Zároveň odporúčam, aby predmetný vládny návrh zákona prerokovali výbory v lehote do 20. júna 2003 a gestorský do 23. júna 2003. Pani predsedajúca, skončil som, otvorte všeobecnú rozpravu k tomuto bodu rokovania. Z. Martináková, podpredsedníčka NR SR: Ďakujem, pán spravodajca. Otváram všeobecnú rozpravu k tomuto bodu programu. Písomne sa do rozpravy neprihlásil žiaden poslanec. Otváram možnosť hlásiť sa ústne do rozpravy k tomuto bodu programu. Konštatujem, že ani ústne sa do rozpravy neprihlásil žiaden poslanec. Vyhlasujem rozpravu za skončenú. Ďakujem zatiaľ, pán spravodajca. vládnom návrhu zákona, ktorým sa mení a dopĺňa zákon Národnej rady Slovenskej republiky č. 233/1995 Z. z. o súdnych exekútoroch a exekučnej činnosti (Exekučný poriadok) a o zmene a doplnení ďalších zákonov v znení neskorších predpisov . Vládny návrh zákona ste dostali ako tlač 229, návrh na jeho pridelenie na prerokovanie výborom máte v rozhodnutí pod č. 218. Pán podpredseda vlády a minister spravodlivosti, prosím, aby ste uviedli tento návrh zákona.